
Ministru kabineta sēdes protokollēmums

Informatīvais ziņojums "Par tehnoloģiskās infrastruktūras lokāla risinājuma izveidi uz valsts ārējās sauszemes robežas"

· 1. Pieņemt zināšanai iesniegto informatīvo ziņojumu.
· 2. Atbalstīt priekšlikumus par tehnoloģiskās infrastruktūras lokāla risinājuma arhitektūru un tā izveides plānoto laika grafiku, paredzot, ka tā izveidi nodrošina, ievērojot šādus nosacījumus:
· 2.1. lokāla risinājuma izbūve ir īstenojama vienlaikus ar tehnoloģiskās infrastruktūras (pastāvīgā risinājuma) izbūves uzsākšanu katrā attiecīgajā valsts robežas posmā;
· 2.2. lokāla risinājuma izbūve veicama vienīgi tajos valsts robežas posmos (Valsts robežsardzes robežapsardzības nodaļās), kur tā izbūve ir pamatota, ievērojot tehnoloģiskās infrastruktūras (pastāvīgā risinājuma) plānoto izbūves laika grafiku attiecīgajā posmā un pienākumu lietderīgi rīkoties ar finanšu līdzekļiem un mantu.
· 3. Valsts akciju sabiedrībai “Latvijas Valsts radio un televīzijas centrs” nekavējoties uzsākt tehnoloģiskās infrastruktūras lokāla risinājuma izbūvi uz Latvijas Republikas un Baltkrievijas Republikas valsts robežas.
· 4. Noteikt, ka tehnoloģiskās infrastruktūras lokāla risinājuma izveide uz Latvijas Republikas un Baltkrievijas valsts robežas tiek finansēta no Finansiāla atbalsta instrumenta robežu pārvaldībai un vīzu politikai līdzekļiem, nodrošinot tā izbūvi (izveidi) no 2021.-2027. gada plānošanas perioda projekta Nr. VRS/RPVP/2023/3 “Automatizētas robežu uzraudzības infrastruktūra” īstenošanai papildu piešķirtajiem līdzekļiem, veicot projekta līguma grozījumus, ar izmaksu attiecināmību no 2024. gada 1. janvāra.
· 5. Resursu avotu lokāla risinājuma izveides turpināšanai (tā izveidei uz Latvijas Republikas un Krievijas Federācijas valsts robežas) vērtēt tehnoloģiskās infrastruktūras izbūves procesā, nepieciešamības gadījumā Iekšlietu ministrijai sadarbībā ar Satiksmes ministriju sagatavojot un virzot izskatīšanai Ministru kabineta sēdē lēmumu projektus finansējuma piešķiršanai (pārdalei) no valsts budžeta līdzekļiem.

